Sarek

Sarek, ubi sarek, ubi kekek, ubi ular, lokai, loki, lekir dan suweg (nama botani: Amorphophallus paeoniifolius) ialah spesies tumbuhan dalam genus Amorphophallus. Ia terkenal dengan bunganya yang mengeluarkan bau busuk seakan bangkai yang menarik perhatian serangga pendebunga. Tumbuhan ini berasal dari Asia Tenggara, ia juga disebarkan orang-orang Austronesia sejauh Madagaskar di barat, dan ke New Guinea dan Oceania di bahagian timur.

 Peristilahan 
Nama lekir digunakan di utara Semenanjung Melayu.

Nama suweg digunakan di Indonesia, ia dipinjamkan daripada bahasa Jawa.

 Penerangan 

Umbisinya berwarna putih, selalunya bercalit warna merah jambu atau ungu. Tangkai daun tunggal utama yang tumbuh dari umbisi ini tumbuh mencapai 1.5 meter. Tangkai ini bersifat lembut dan menegak, berwarna hijau berbelang putih dan menggelap apabila matang; permukaan tangkai daun kasar apabila disentuh.

Bunganya muncul apabila simpanan tenaga dalam umbi sudah mencukupi di mana seluruh daun termasuk tangkainya akan melayu. Bunga ini tumbuh menjambak pada tongkol yang dilindungi seludang mirip keladi di mana kuntum bunga tidak sempurna, berumah satu dan berkumpul di sisi tongkol dengan bunga jantan terletak di bahagian lebih tinggi daripada bunga betina. Struktur generatif ini pada saat mekar mengeluarkan bau bangkai yang memikat lalat untuk membantu menyebarkan debunga dari satu bunga kepada satu bunga lain.

Ubinya mempunyai kandungan kalsium oksalat yang mampu menyebabkan kerengsaan. Bahan kimia ini dapat dibuang dengan membasuh ubi yang telah direbus sebelum dimasak sekali lagi.

Kegunaan
 Dalam makanan 

Masyarakat di negeri Kelantan, Malaysia menggunakan ubi ini sebagai bahan makanan, tidak hanya dimakan terus selepas direbus malah untuk masakan seperti bubur Asyura dan pengat. Batang pokok boleh dijadikan sayur masak lemak.

Orang Asli kaum Bateq di pantai timur Semenanjung Melayu menanam ubinya sebagai makanan; ia dimakan dengan direbus dalam buluh.

 Dalam perubatan 
Orang Asli di Malaysia menggunakan cecair pati ubi kekek liar sebagai sebahagian campuran racun sumpit buruan mereka.

 Rujukan 

Pautan luar

 Maklumat lanjut di Flora and Fauna Web, Lembaga Taman Negara Singapura